|  |
| --- |
| **De små landsbyer udvikling og rolle i den regionale geografi- med særlig henblik på geografisk-statistiske indikatorer for Region Nordjylland.**  **Projektet er delvist financieret via en bevilling fra CRU( Center for Regional Udvikling) Aalborg Universitet** |
| *Projektleder: Lektor Jørgen Møller. Institut 20. Aalborg Universitet*  *Projektdeltagere: Videnskabelige Assistenter Jan Kloster Staunstrup og Hans Henrik W. Johansen, Begge Institut 20. Aalborg Universitet* |
| Små og mindre landsbyer i udkantsområderne har ofte problemer i form af funktionstømning, fraflytning af erhverv og borgere samt manglende vedligeholdelse af eksisterende boliger. Samtidig findes der også en lang række mindre landsbyer, hvor udviklingen går i den rigtige retning, og landsbyerne fremstår som smukke, velpassede og tiltrækkende for tilflytning og bosætning.  *Alligevel kan forskningen i dag ikke give et præcist svar på, hvor denne udvikling finder sted, og hvor den eventuelt ikke gør.*  Dermed kan det være svært at få introduceret de mest hensigtsmæssige virkemidler i planlægningen af den regionale udvikling.  Skal indsatsen koncentreres i de områder, der har en chance for at 'komme med på vognen'? Skal nogen områder tænkes i en anden og mere fritidsrettet anvendelse, end det gøres i dag? Hvorledes kan planmyndighederne prioritere deres indsats, med denne nye viden om hvad der er sket de seneste 25 år i deres nye og større kommune og region?  Projektet tager afsæt i metoder beskrevet i artiklen ”Landsbyerne i Nordjylland” fra ”Hvad skal Nordjylland leve af”, hvor det vistes hvorledes tyndt befolkede områder kunne udpeges og kategoriseres. Et arbejde der er fulgt op med ny metodeudvikling, som er beskrevet i et bidrag til en forskningsantologi, der udgives senere på AAU samt i et konferenceoplæg til en landdistriktskonference i Wasa, Finland i august 2009. I disse to oplæg diskuteres de små landsbyers rolle i bysystemet og i planlægningen på baggrund af vore nye forskningsresultater, der gør det muligt at udsige præcist hvor mange landsbyer, der er, hvor stor/små landsbyerne er, og hvor de ligger placeret geografisk.  Ved hjælp af geografiske og statistiske analyser af allerede eksisterende data, samt køb af nye data, kombineret med validerende kvalitativ dataindsamling, vil projektet målrette og kvalificere sådanne indsatser i forhold til regionens landsbysamfund.  Geografisk baserede indikatorer kan medvirke til bedre fokusering på områders forskellighed/ensartethed, og kortlægninger af denne type, på både lokalt og regionalt niveau, kan være med til at give et større indblik i strukturelle forhold.  Projektet råder allerede over nogle centrale datasæt:   * befolkningsdata i 100 meter celler for regionen fra 1982, 1992 og 2002. * antal ansatte fordelt på erhvervsgrupper i 100 meter celler for regionen fra 1982, 1992 og 2002 * ejendomsdata for hver enkelt ejendom i regionen, herunder den offentlige ejendomsvurdering og informationer om bygningers anvendelse til erhverv og bolig.   Data ønskes opdateret med en ajourført datapakke for 2009-10, da det er muligt med disse data at få optegnet et yderst præcist billede af de enkelte mindre landsbysamfunds udvikling op gennem den lange højkonjunkturperiode fra 2002 – til 2008, hvilket i sig selv vil være af meget stor forskningsmæssig og politikformuleringsmæssig værdi, og det vil gøre det muligt på grundforskningsniveau at begynde at få et overblik over forskellige typer af landbysamfunds udvikling og 'tilstand', og dermed løfte en flig af sløret for, hvorfor det er gået som det er.  Som supplement til den rumlig-statistiske undersøgelse vil det være af stor værdi, både forskningsmæssigt og i forhold til senere implementeringsindsatser i disse små landbysamfund og landdistrikter, at lave en række undersøgelser af sociologisk og levevilkårsmæssig art, hvor man kommer tæt på den lokale befolkning og deres oplevelse af og forklaring på, hvorfor det ”er gået som det er gået”, samt ikke mindst, hvad lokalbefolkningen selv har tænkt sig at gøre ved situationen. Alle erfaringer fra forskningen i landdistriktsudvikling peger entydigt på, at aktivering eller genopbygning af den sociale kapital er en væsentlig forudsætning for en revitalisering, opgradering, fornyelse af den fysiske kapital. |

Projektet forventes afsluttes ved udgangen af 2010.